ئىشىق چۈشى

ئابدۇسالام ھوشۇر

**ئىشىقنامە**

1

پۇچۇلاپ ئىشقىڭنىڭ باياۋانىدا

ئاسما يار چېچىڭنىڭ  دارىغا مېنى

كۆزۈڭنىڭ دەشتىگە يىقىلىپ شۇ دەم

كەيگىنىم راست بۈگۈن كۇلاھ- جەندىنى

قېشىڭنىڭ يايىدا  نازغىپ ھىلال ئاي

چاچىدۇ كۆكسۈمگە سۆيگۈڭ نۇرىنى

بارمىقىڭ ئارىسى مەنزىلسىز كارۋان

سىيلايدۇ چاكۇ-چاك كۈتۈشلىرىمنى

قىلدىم مەن ئۆزۈمنى ھەركۈنى سۈرگۈن

ئىشىق دەپ ئاتالغان غېرىپ كەنتىگە

يىشىندىم ھەر كېچە دەردىڭ ئىچىدە

چۈمۈلۈپ سېغىنىش رەڭلىك بىر تەرگە 

سەن ئۈچۈن تېنىمنى ئۆلتۈردى قەلبىم

مەن يەنە جېنىمنى ئاز- ئازدىن بېرەي

سۆيۈلۈپ ۋىسالنىڭ شەپەق لېۋىدە

باش قويۇپ كۆكسۈڭگە جىم- جىتلا ئۆلەي

2

سول كۆكسۈم ئۈستىدە ھەسرەتلەر بارخان

ئۈستىدە بىر ئايال تۇرار چاچ تاراپ

قانمىغان دەردىڭنىڭ پىراقلىرىدا

ياشايمەن ئۆزۈمنى ھەركۈنى قالاپ

يالغۇزلۇق ئىچىمگە يېيىپ دەشتىنى

چالىدۇ مەشرەپنىڭ مۇڭلۇق كۈيىنى  

كارۋىتىم ئۈستىدە سوغۇق چۈش كەبى

ياسايمەن قەلبىمنىڭ غەمكىن ئۆيىنى  

تاملىرى سۇۋالغان سۈكۈتتە ئاپپاق

يېرىلغان ئاراچلار تۇرار ئوت پۈركۈپ

كىرگەنچە سۆيۈشنىڭ بوستانلىقىغا 

كېتىمەن نىمىشقا چۆللەرگە چۆكۈپ؟

ئويلايمەن ئوخلاشنى قەلبىڭ ئىچىدە 

چۈشۈمدە ھۇجىراڭغا كىرىپ ئاي كەبى

ئويغسانساڭ سۆيگۈنىڭ چاڭقاشلىردا

...لېۋىڭنى قاناتما چىشلەپ مەن كەبى

3

گۈللەردە ئېچىلدى جۇل- جۇل ھەسرىتىم

بولبۇلغا ئۈگەتتىم ئۈنسىز موقامنى

يۈرەكنى ياردىم مەن «كېرەرمكىن» دەپ

جېنىمغا تىغ سالغان ئاشۇ ئايالنى

بىر ناخشا ئېيتىلدى تەكرار ۋە تەكرار

تارىسى چېكىلدى يارقىن ئۇدارغا

تەنھالىق ئىلكىدە يىغلايمەن كېچە

ئاسىمەن ئۆزۈمنى يەنىلا دارغا

كۈتىمەن ئىچىشىنى سوغۇق ۋە ئاچچىق

ئولتۇرۇپ كىم بىلەن سۈزۈك شارابنى؟

مەسىت بولدۇم، يىقىلدىم تاشنىڭ ئۈستىگە

باغرىمغا باسقانچە ئىشىقنامنى  

قىينىما، قىينىما، چۈش ئوردىسىدا

بىر بوردا سۆيگۈڭنى تىلەپ ئويغاندىم

ئويغانسام قولۇمدا يەنە دۇتارىڭ

رېشتىمىز تارىنى ۋىسالغا چالدىم

**ئىشىق چۈشى**

1

يۈرىمەن خىيالنىڭ گىرۋەكلىرىدە

ئەتىراپى باراقسان سېغىنىش گۈلى

ئىچىمگە دەشتى- چۆل يايغان ئايالدەك

سىلايدۇ جېنىمنى ھىجىراننىڭ قۇلى

كىرپىكلەر ئارىسى تۇنۇش چىغىر يول

ھىچكىم يوق ماڭغۇدەك دەردىمدىن باشقا

سەنسىزلىك كۆۋەجەپ ئاققان دەريادا

ئىسمىڭنى پۈتىمەن ئايلىنىپ تاشقا

قارايدۇ تېرەكلەر سارغىيىپ تۇرۇپ

قەلبىمنىڭ ناخشىسى سەرسان كوچىدا

سۆرەيدۇ كېچىنىڭ يالغۇزلىقىغا

يۈرىكىم ئېسىلغان سۇمبۇل چېچىدا

ئويغىنىپ قارايمەن يىرتىلسا ئاسمان

يۇلتۇزلار ئۈستىمدە تۇرار پىچىرلاپ

مۇھەببەت يەنىلا ئىللىقتۇر ئىللىق

ئۈمدىنىڭ جىلۋىسى تۇرغاچ پىلدىرلاپ

2

ئىچىمدە بىر دەريا قۇرغاقتۇر، قۇرغاق

تەشنالىق قەلبىمگە ئاقىدۇ ئۇدۇل

سىلىسام سۆيگۈگە بەرگەن كۆڭۈلنى

مەشرەپنىڭ دەردىدەك شۇقەدەر جۇل-جۇل

ئۇسسايمەن بىر قەدەھ  ئازابنى ئىچىپ

لېۋىمدە يارىمنىڭ ئىسمى قاتمۇ-قات

ئىككىمىز ئارىسى قاراڭغۇ ئورمان

تەنھالىق ئۈستىدە قاقىدۇ قانات

قارىسام ئەينەكنىڭ مىسكىن قەلبىگە

نۇز-زىيا تۆكىدۇ ھۇجىرامغا ھىجىران

ئوقۇسام تۈگىمەس تاڭغىچە ھەتتا

ئۆلۈمدەك يېزىلغان ئەڭ گۈزەل داستان

سالىمەن كۈنلەرنىڭ جاراھىتىنى

ئويغىنىپ تۆكۈلگەن گۈلنىڭ بەرگىدە

قەبرەمنىڭ تېمىنى چېقىپ بىر كۈنى

ئۆلىمەن يارىمنىڭ قاتىل كۆزىدە

3

يامغۇردەك تۆكۈلدۈم سەنسىز كۈنلەرگە

ئاھ ئۇرغان ياپىراققا ئېسىلىپ تۇرۇپ

بىر غېرىپ نەي چېلىپ ئۆتمەكتە تەنھا

ئۆزىنى يار ئۈچۈن قالاپ ئولتۇرۇپ

ئىگىزلەپ بارماقتا دەردىمدە بارخان

توغراققا ئايلىنىپ ياشىدىم ئۇزاق

چۆككەنچە كۈتۈشنىڭ چۇڭقۇرلىقىغا

جىگىددەك غۇچچىدە ئېچىلار پىراق

ئىشىقنىڭ تارىنى چىكىپ ياشىدىم

مۇھەببەت ئۇسۇلغا چۈشتى ئەسەبىي

غىدىقلاپ ئويغاتتى ئۇزۇن چۈشلەردىن

مېھرىنى ئۈزمىگەن ۋىسال گۈللىرى

**تۇنجى يارنىڭ ناخشىسى**

1

ئىگىزلەيدۇ كۆڭلۈمدىكى بارخانلار

تۇنجى يارنىڭ ھەسرىتىگە قاقلىنىپ

غېرىپ كېچە كۆزلىرىگە چۆكتۈم ھەم

ئاشۇ يارنىڭ چاچلىرىغا باغلىنىپ

يالغۇزلۇقنىڭ شاخلىرىدا تۇلۇنئاي

پىچىرلايدۇ قان تامچىغان گۈللەرگە

تۇشۇپ بېرىپ باھارىمنى بىر قىزغا

كۆمۈپ قويدۇم ئازابىمنى چۆللەرگە

2

مۇھەببەتنىڭ شارابىنى ئىچتىم مەن

ھەسرەتلىرىم ئاقان دەريا بۇيىدا

بەرگى خازان تۆكۈلىدۇ ئىچىمگە

سۆيۈشمىگەن تېرەكلەرنىڭ تويىدا

ئىككى جاننىڭ ئەڭ قەدىمىي كۈيىدە

يار تارىنى چالالماستىن كۈتىمەن

ئاھ ئۆزۈمنىڭ شەپەقتىكى ئوتىدا

يارىم چىققان ئاسمان كەبى كۆيىمەن

3

جاراڭلاريدۇ تۇنجى يارنىڭ ناخشىسى

مەشرەپ چالغان جۇلدۇر غەزەل كۈيىگە

يامغۇر بولۇپ تۆكۈلىمەن سېغىنسام

كىرپكىلىرى پاتقان جانان كۆزىگە

ياشالمىدىم ئۆز جېنىمنى بىرەر رەت

سۆيگۈ بېرىپ يارغا بىركۈن- بىر كۈندىن

پىيالەمگە لىقلاپ قويساڭ زەھەرنى

تاپار ئىدىم بەختىمنى مەن ئۆلۈمدىن

4

لەۋلىرىڭدە پورەكلىگەن شېئىردەك

دېرىزەڭنى چەكتىم يەنە جىممىدە

دەرت-ئەلەمنىڭ پەردىلىرى قايرىلىپ

مۇھەببەتنىڭ قۇشى ئۇچتى پۇررىدە

ۋىسال دېگەن دەشتى چۆلنىڭ غۇنچىسى

ئۇنىڭ كىيگەن كىيىملىرى كېپەندۇر

ياپىراقلىرى ئارىمىزدا سارغايغان

يۈرەكلەردە كۆكلەپ چىققان ئورماندۇر

Image

ئۆرگىلەي، كۆزۈڭنىڭ جادۇسىدىن ئاھ

كۆزۈڭدىن كۆزۈمگە يېيىلدى شەپەق

كۆكسۈمدە يۈگرەيدۇ كۈل بولغان قۇياش

تەلمۈرۈپ ئېرغىتسام سۆيگۈ شېىخىڭنى

سىرغىدى قەلبىمگە ھىجىران دىگەن ياش

سىغمايدۇ چۈشلىرىم كېچە قوينىغا

ئاي نۇرى ئاستىدا ياتىدۇ جۇل-جۇل 

قانىغان گۈللەرنىڭ مېھرىدەك جاندا 

ئىسىمىڭغا تەلمۈرۈپ سايرايدۇ بۇلبۇل 

سارغايغان تاملارنىڭ سۈكۈتلىرىدەك

ئۆتىدۇ ئىچىمدىن سەن ماڭغان يوللار

نەي چېلىپ چىقىدۇ سۆڭەكلىرىمدىن 

دەردىڭگە باغلانغان كەپسىز خىياللار

سەن ئۈچۈن تاشلانسام ئاھ دەپ بىر قېتىم

دەشتى- چۆل ئىگىزلەپ بارىدۇ مىڭ گەز

پالايدۇ سەنەمنىڭ ئاھ-پىراقىغا

سۆيگۈڭدىن ياسالغان چىرايلىق قەپەز

ئات سالدىم كۆزۈڭنىڭ تۈزلەڭلىكىگە

كۆڭلۈڭنىڭ تېمىنى چاقاي دەپ ئۇدۇل

ئويغانساڭ شەبنەمنىڭ تاتلىق كۈيىدەك 

بوسۇغاڭ ئالدىدا غېرىپ كەزگەن يول

ئۆرگىلەي، كۆزۈڭنىڭ جادۇسىدىن ئاھ

ئەڭ گۈزەل ئەپسۇندا سېھىرلەندى جان 

باھاردەك قايرىسام كىرپىكلىرىڭنى

ئۆرگىلەي، كۆزۈڭنىڭ جادۇسىدىن ئاھ

كۆزۈڭدىن كۆزۈمگە يېيىلدى شەپەق

كۆكسۈمدە يۈگرەيدۇ كۈل بولغان قۇياش

تەلمۈرۈپ ئېرغىتسام سۆيگۈ شېىخىڭنى

سىرغىدى قەلبىمگە ھىجىران دىگەن ياش

سىغمايدۇ چۈشلىرىم كېچە قوينىغا

ئاي نۇرى ئاستىدا ياتىدۇ جۇل-جۇل 

قانىغان گۈللەرنىڭ مېھرىدەك جاندا 

ئىسىمىڭغا تەلمۈرۈپ سايرايدۇ بۇلبۇل 

سارغايغان تاملارنىڭ سۈكۈتلىرىدەك

ئۆتىدۇ ئىچىمدىن سەن ماڭغان يوللار

نەي چېلىپ چىقىدۇ سۆڭەكلىرىمدىن 

دەردىڭگە باغلانغان كەپسىز خىياللار

سەن ئۈچۈن تاشلانسام ئاھ دەپ بىر قېتىم

دەشتى- چۆل ئىگىزلەپ بارىدۇ مىڭ گەز

پالايدۇ سەنەمنىڭ ئاھ-پىراقىغا

سۆيگۈڭدىن ياسالغان چىرايلىق قەپەز

ئات سالدىم كۆزۈڭنىڭ تۈزلەڭلىكىگە

كۆڭلۈڭنىڭ تېمىنى چاقاي دەپ ئۇدۇل

ئويغانساڭ شەبنەمنىڭ تاتلىق كۈيىدەك 

بوسۇغاڭ ئالدىدا غېرىپ كەزگەن يول

ئۆرگىلەي، كۆزۈڭنىڭ جادۇسىدىن ئاھ

ئەڭ گۈزەل ئەپسۇندا سېھىرلەندى جان

باھاردەك قايرىسام كىرپىكلىرىڭنى

...كۆزۈڭدىن كۆزۈمگە سۈزۈلدى ئاسمان